РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број 02-1705/16

22. септембар 2016. године

Б е о г р а д

НАРОДНОЈ СКУПШТИНИ РЕПУБЛИКЕ СРБИЈЕ

Одбор за културу и информисање Народне скупштине Републике Србије, на седници одржаној 9. септембра 2016. године, разматрао je листу кандидата за избор члана Савета Регулаторног тела за електронске медије (у даљем тексту Савет Регулатора), који се бира на предлог надлежног одбора Скупштине Аутономне покрајине Војводине, на основу члана 60. Пословника Народне скупштине, и у складу са чланом 156. став 3. Пословника Народне скупштине подноси

И З В Е Ш Т А Ј

1. Одбор за културу и инфoрмисање, на седници одржаној 28. јула 2016. године, констатовао је да члану Савета Регулатора, Горану Караџићу, који је за члана Савета Регулатора изабран Одлуком Народне скупштине 29. децембра 2009. године („Службени гласник РС“ , број 111/09), на период од шест година у складу са Законом о радиодифузији („Службени гласник РС“, бр. 42/02, 97/04, 76/05, 79/05 – др. закон, 62/06, 85/06, 86/06-исправка и 41/09) мандат истекао 18. фебруара 2016. године.

2. Одбор је упознат да је чланом 7. Закона о електронским медијима („Службени гласник РС“, број 83/14), утврђено да Савет Регулатора има 9 чланова који се бирају из реда угледних стручњака из области које су од значаја за обављање послова из надлежности Регулатора (медијски стручњаци, економисти, правници, инжењери телекомуникација и сл.); да је један од овлашћених предлагача за чланa Савета Регулатора надлежни одбор Скупштине Аутономне покрајине Војводине (члан 9. став 1. тачка 2); да надлежни одбор Скупштине Аутономне покрајне Војводине предлаже листу на којој се налазе два кандидата; да Народна скупштина бира једног члана са листе коју предлаже надлежни одбор Скупштине Аутономне покрајине Војводине.

3. Одбор је на седници одржаној 28. јула 2016. године донео Одлуку о покретању поступка за предлагање кандидата за члана Савета Регулаторног тела за електронске медије16 Број: 02-1705/16.

4. Текст Jавног позива за предлагање кандидата за избор члана Савета Регулаторног тела за електронске медије објављен је 15. августа 2016. године у дневном листу „Политика“ и на веб-сајту Народне скупштине, као и 17. августа 2016. године у „Службеном гласнику Републике Србије“.

5. На основу члана 10. став 2. Закона о електронским медијима, овлашћени предлагач је имао рок од 15 дана, од дана објављивања у „Службеном гласнику Републике Србије“, да Одбору за културу и информисање достави свој предлог два кандидата за члана Савета Регулатора.

6. Овлашћени предлагач из члана 9. ст. 1. тачке 2) Закона о електронским медијима, је у законском року остварио своје право, тако што је Одбору за културу и информисање доставио предлог два кандидата за члана Савета Регулатора. Предложени су Синиша Исаков и Ђорђе Возаревић. Уз предлоге кандидата, достављена је сва потребна документација прописана Законом о електронским медијима и Јавним позивом.

7. Листа кандидата је, у складу са чланом 10. став 5. Закона о електронским медијима, објављена на веб-сајту Народне скупштине.

8. Одбор је на седници одржаној 22. септембра 2016. године обавио разговор са кандидатима за члана Савета Регулатора, у складу са чланом 11. став 8. Закона о електронским медијима.

9. Одбор предлаже Народној скупштини да на првој наредној седници рамотри предлог кандидата за избор члана Савета Регулатора, у складу са чланом 11. став 9. Закона о електронским медијима.

Одбор је закључио да листу кандидата, коју је поднео овлашћени предлагач надлежни одбор Скупштине АП Војводине, на којој се налазе Синиша Исаков и Ђорђе Возаревић, достави Народној скупштини, јер су се стекли услови за спровођење поступка за избор члана Савета Регулаторног тела за електронске медије, на период од пет година.

Оригинална документација предложених кандидата налази се у служби Одбора за културу и информисање и доступна је на увид свим народним посланицима.

У прилогу овог извештаја доставља се листа кандидата са биографијама канидата и изјавама кандидата да прихватају кандидатуру.

За известиоца Одбора на седници Народне скупштине, одређена је Снежана Пауновић, члан Одбора.

ПРЕДСЕДНИЦА ОДБОРА

Маја Гојковић, с.р.

**ЛИСТА КАНДИДАТА**

Надлежни одбор Скупштине Аутономне покрајине Војводине предложио је:

1. Синишу Исакова
2. Ђорђа Возаревића